ഡെസ്പാസിറ്റോ

പ്യൂർട്ടോ റിക്കാൻ പാട്ടുകാരനായ ലൂയിസ് ഫോൺസി, ഡാഡി യാങ്കി എന്നിവർ ചേർന്നു പാടിയ ഒരു സ്പാനിഷ് ഗാനമാണ് ഡെസ്പാസിറ്റോ (Despacito:പതുക്കെ). 2017 ജനുവരി 12-ന് യൂണിവേഴ്സൽ മ്യൂസിക് ലാറ്റിൻ എന്റർടെയിൻമെന്റാണ് ഈ ഗാനം പുറത്തിറക്കിയത്.  പ്യൂർട്ടോ റിക്കോയിലെ ലാ പെർലയിൽ വച്ചാണ് ഇത് ചിത്രീകരിച്ചിരിക്കുന്നത്. ഫോൺസി, എറിക ഈൻഡർ, ഡാഡി യാങ്കി എന്നിവരാണ് ഈ ഗാനം രചിച്ചത്. ജസ്റ്റിൻ ബീബർ പാടിയ  ഇംഗ്ലീഷ് പതിപ്പ് 2017 ഏപ്രിൽ 17-ന് പുറത്തിറക്കിയിരുന്നു.

 റെക്കോർഡുകളും അവാർഡുകളും 
യൂട്യൂബിൽ  ഏറ്റവും കൂടുതൽ ആളുകൾ കണ്ട വിഡിയോയായി ഡെസ്പാസിറ്റോ മാറിയിട്ടുണ്ട്. നിലവിൽ 400 കോടിയിലേറെ പേർ ഈ വീഡിയോ കണ്ടിട്ടുണ്ട്. 47-ൽ അധികം രാജ്യങ്ങളിൽ ഈ ഗാനം ഒന്നാം സ്ഥാനത്തെത്തി. ബില്ലിബോർഡ് മാഗസിന്റെ അഭിപ്രായത്തിൽ ഏറ്റവും മികച്ച ലാറ്റിൻ ഗാനങ്ങളിൽ അഞ്ചാം സ്ഥാനമാണ് ഡെസ്പാസിറ്റോക്കുള്ളത്. ഈ ഗാനത്തിന്റെ ഫലമായി പ്യൂർട്ടോ റിക്കോയിലെ ടൂറിസം 45 ശതമാനമായി വർധിച്ചു.

ലാറ്റിൻ ഗ്രാമി അവാർഡിൽ റെക്കോർഡ് ഓഫ് ദ ഇയർ, സോംഗ് ഓഫ് ദ ഇയർ, ബെസ്റ്റ് അർബൻ ഫ്യൂഷൻ/പെർഫോമൻസ് എന്നീ പുരസ്‌കാരങ്ങൾ ഈ ഗാനത്തിന് ലഭിച്ചു. കൂടാതെ അമേരിക്കൻ  അവാർഡ്‌സ്, ലാ മൂസാ അവാർഡ്‌സ്, ലാറ്റിൻ അമേരിക്കൻ മ്യൂസിക് അവാർഡ്‌സ് തുടങ്ങി മറ്റു രംഗങ്ങളിലും ഈ ഗാനത്തിന് അംഗീകാരങ്ങൾ ലഭിച്ചു.

 ജസ്റ്റിൻ ബീബറിന്റെ റീമിക്സ് 
ജസ്റ്റിൻ ബീബർ ആദ്യമായി സ്പാനിഷിൽ പാടുന്ന ഒരു ഗാനമായയാണ് ഡെസ്പാസിറ്റോയുടെ റീമിക്സ് ഇറങ്ങിയത്. ഈ വീഡിയോ 24 മണിക്കൂറിനകം 20 ദശലക്ഷം പേർ യൂട്യൂബിൽ വീക്ഷിക്കുകയുണ്ടായി. കൊളംബിയൻ സംഗീതജ്ഞൻ ജുവാൻ ഫെലീപ് സാമ്പറാണ് ബിബീറിനെ സ്പാനിഷിൽ പാടാൻ സഹായിച്ചത്. ബീബർ റീമിക്സ്, ഈ പാട്ടിനെ യു.എസ്. ബില്ലിബോർഡ് ഹോട്ട് 100 ലിസ്റ്റിൽ ഒന്നാം സ്ഥാനത്തെത്തിക്കാൻ സഹായിച്ചു.

 മറ്റുള്ളവ 
2017 ജൂലൈൽ മലേഷ്യൻ ഗവണ്മെന്റ് സർക്കാർ ഉടമസ്ഥതയിലുള്ള പ്രക്ഷേപണ സ്റ്റേഷനുകളിൽ പൊതു പരാതികളെ തുടർന്ന് ഡെസ്പാസിറ്റോ നിരോധിച്ചു. ഈ പാട്ട് ഇസ്ലാമിന് യോഗ്യമല്ലെന്നും അതിന്റെ വരികൾ "കേൾക്കാൻ അനുയോജ്യമല്ല" എന്നും അവിടത്തെ മന്ത്രിമാർ പറഞ്ഞു. പാട്ടിന്റെ വിജയവും അതിന്റെ റീമിക്സ് പതിപ്പും ഡാഡി യാങ്കിയെ സ്ട്രീമിങ് സേവനമായ സ്പോട്ടിഫൈയിൽ ലോകമെമ്പാടുമായി ഏറ്റവുമധികം ശ്രവിച്ച കലാകാരനാക്കി മാറ്റി. ഈ ഗാനത്തിന്റെ വ്യത്യസ്ത പതിപ്പുകൾ തുടർന്ന് നിര്മിക്കപെടുകയുണ്ടായി.

അവലംബം

വർഗ്ഗം:ഗാനങ്ങൾ
വർഗ്ഗം:പോപ്പ് സംഗീതം
വർഗ്ഗം:ഇന്റെർനെറ്റ് മീമുകൾ